কৃষ্ণগঞ্জের বিধায়ক সত্যজিৎ বিশ্বাস খুনের মামলায় বিজেপি নেতা মুকুল রায়ের অন্তর্বর্তী জামিন মঞ্জুর করল কলকাতা হাইকোর্ট। বুধবার বিচারপতি জয়মাল্য বাগচীর এজলাসে তাঁর আগাম জামিন মামলার শুনানি ছিল। বিচারপতি তাঁর আগাম জামিনে সায় দিয়েছেন। তবে, আপাতত তিনি নদিয়া জেলায় ঢুকতে পারবেন না। শুনানি শেষে মুকুল রায়ের আইনজীবী শুভাশিস দাশগুপ্ত বলেন, ‘‘রায়ে বিচারপতি জানিয়েছেন, আগামী ৭ মার্চ পর্যন্ত মুকুল রায়কে ওই মামলায় গ্রেফতার করা যাবে না।” পরবর্তী নির্দেশ না দেওয়া পর্যন্ত মুকুল রায় নদিয়া জেলাতেও ঢুকতে পারবেন না বলে রায়ে জানিয়েছেন বিচারপতি বাগচী। পাশাপাশি মুকুল রায়কে হাইকোর্টের নির্দেশ, তদন্তে পুলিশকে সহযোগিতা করতে হবে। সে ক্ষেত্রে তদন্তকারী সংস্থাকে অন্তত ২৪ ঘণ্টা আগে নোটিস পাঠাতে হবে তাঁকে। এই মামলার পরবর্তী শুনানি আগামী ৫ মার্চ। গত শনিবার নদিয়ার হাঁসখালিতে কৃষ্ণগঞ্জের তৃণমূল কংগ্রেস বিধায়ক সত্যজিৎ বিশ্বাস খুন হন। তার পরেই নদিয়া জেলা তৃণমূল সভাপতি গৌরীশঙ্কর দত্ত অভিযোগ করেন, ওই খুনের পিছনে অন্যতম ষড়যন্ত্রকারী মুকুল রায়। পরের দিন অর্থাৎ রবিবার নিহত বিধায়কের ভাই সুমিত বিশ্বাস থানায় অভিযোগ জানান। সেই এফআইআরে মুকুল রায়ের নাম যুক্ত করা হয় অন্য চার অভিযুক্তের সঙ্গে। মঙ্গলবারই বিজেপি নেতা মুকুল রায় আগাম জামিন চেয়ে হাইকোর্টের দ্বারস্থ হন। এ দিন সেই মামলার শুনানি ছিল। খুনের রাতেই পুলিশ ওই চার অভিযুক্তের মধ্যে দু’জনকে গ্রেফতার করে, বাকি দু’জন এখনও ফেরার। তবে পুলিশ সূত্রে খবর, ধৃতদের জেরা করে এখনও খুনের পিছনে বড় মাপের ষড়যন্ত্রের হদিশ পাননি তারা। তবে পুলিশ মূল অভিযুক্ত অভিজিৎ পু্ণ্ডারির খোঁজ চালাচ্ছে। তাঁকে পাওয়া গেলেই খুনের পিছনে আসল রহস্য জানা যাবে বলে মনে করছেন তদন্তকারীরা।